देश में कोरोना के 30,256 नए मामले आए, 295 लोगों की मौत
कोरोना वायरस के 30,256 नए मामले आने से संक्रमितों की संख्या बढ़कर 3,34,78,419 हो गयी जबकि इलाज करा रहे रोगियों की संख्या घट कर 3,18,181 हो गई जो 1823 दिनों में सबसे कम है।
नयी दिल्ली: कोरोना वायरस के 30,256 नए मामले आने से संक्रमितों की संख्या बढ़कर 3,34,78,419 हो गयी जबकि इलाज करा रहे रोगियों की संख्या घट कर 3,18,181 हो गई जो 1823 दिनों में सबसे कम है। केंद्रीय स्वास्थ्य मंत्रालय ने यह जानकारी दी। स्वास्थ्य मंत्रालय द्वारा सोमवार सुबह आठ बजे अद्यतन किए गए आंकड़ों के अनुसार संक्रमण से 295 और लोगों की मौत होने से मृतक संख्या 4,45,133 हो गयी है। स्वास्थ्य मंत्रालय ने बताया कि उपचाराधीन रोगियों की संख्या घटकर 3,18,181 हो गयी हे जो कुल संक्रमितों का 0.95 प्रतिशत है और यह मार्च 2020 के बाद से सबसे कम है। कोविड-19 से स्वस्थ होने की राष्ट्रीय दर 97.72 प्रतिशत है। पिछले 24 घंटे में उपचाराधीन रोगियों की संख्या में 13,977 की कमी दर्ज की गयी है। साथ ही रविवार को 11,77,607 नमूनों की जांच हुई। देश में अब तक 55,36,21,766 नमूनों की जांच हो चुकी है। दैनिक संक्रमण दर 2.57 प्रतिशत दर्ज की गयी जो पिछले 21 दिनों से तीन प्रतिशत से कम है। स्वास्थ्य मंत्रालय ने बताया कि साप्ताहिक संक्रमण दर 2.07 प्रतिशत है जो पिछले 87 दिन से तीन प्रतिशत से कम बनी हुई है। मंत्रालय के अनुसार रोग से स्वस्थ्य होने वालों की संख्या बढ़कर 3,27,15,105 हो गयी है जबकि मृत्यु दर 1.33 प्रतिशत है। राष्ट्रव्यापी टीकाकरण मुहिम के तहत 80.85 करोड़ से अधिक खुराक दी जा चुकी है। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितंबर को 40 लाख से अधिक हो गई थी। वहीं, संक्रमण के कुल मामले 16 सितंबर को 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवंबर को 90 लाख के पार चले गए थे। देश में 19 दिसंबर को ये मामले एक करोड़ के पार, इस साल चार मई को दो करोड़ के पार और 23 जून को तीन करोड़ के पार चले गए थे।